Znak četverice (1932)

***Znak četverice*** (eng. *The Sign of Four*) jeste britanski kriminalistički film iz 1932. u režiji Grahama Cuttsa. Glavne uloge tumače Arthur Wontner, Ian Hunter i Graham Soutten. Film je zasnovan na istoimenom romanu Arthura Conana Doylea i snimljen je u produkciji *Ealing Studiosa*. Poznat je i pod nazivom ***Znak četverice: Najveći slučaj Sherlocka Holmesa*** (''The Sign of Four: Sherlock Holmes' Greatest Case*).

## Radnja 
Jonathan Small, zatvorenik koji služi dugu kaznu na Andamanskim ostrvima, sklapa dogovor sa dvojicom oficira britanske armije, majorom Sholtom i kapetanom Morstanom, koji su među glavnim zapovjednicima u zatvoru. Otkriva im lokaciju na kojoj je skriveno blago u zamjenu za njihovu pomoć u njegovom bijegu iz zatvora. Blago će, po dogovoru, kasnije podijeliti na jednake dijelove.

Sholto i Morstan odlaze potražiti blago koje je skriveno u staroj indijskoj tvrđavi. Kad otkopaju vrijedne stvari iza zida od opeke, između njih nastaje nasilna svađa i svaki želi sam uzeti sve blago. Nakon borbe Sholto ubija Morstana vraća se u Englesku ne ispunivši svoje obećanje Smallu da će mu pomoći oko bijega.

Prošlo je dosta godina i Sholto sad živi u Londonu u velikom bogatstvu zahvaljujući navedenoj krađi blaga. Međutim, postaje uznemiren kad pročita vijest da je Small pobjegao iz zatvora. Počinje ga progoniti zvuk Smallove drvene noge i uvjeren je da će ubrzo biti ubijen zbog toga što je nekad davno izdao ovog osuđenika. Poziva svoje sinove, Bartholomewa i Theodorea, i govori im o svojoj mutnoj prošlosti koja mu je donijela blago na kojem je izgrađeno porodično bogatstvo. Također otkriva da je Morstan imao kćer, Mary, i govori sinovima da joj pošalju jednu vrijednu ogrlicu i da podijele svoje nasljedstvo s njom. Nedugo zatim Sholto je ubijen prije no što je mogao otkriti gdje je sakrivena većina njegovog blaga.

Ubistvo je počinio Small, koji je pobjegao iz zatvora sa dvojicom saučesnika: jako istetoviranim osuđenikom i domorocem po imenu Tonga. Small se otkriva i prisiljava Theodorea da mu kaže informacije o gđici Morstan. Banda uskoro počinje prijetiti Mary nadajući se da će im ona predati ostatak blaga. Uplašena, obraća se za pomoć Holmesu i traži zaštitu od njega. Theodore joj jednom prilikom prilazi i govori da je skrovište blaga otkriveno te joj nudi jedan dio, po uputama svog oca, i odvodi je u njegovu porodičnu kuću.

Međutim, kad stignu tamo, pronalaze Bartholomewa mrtvog, a i blago je nestalo. Holmes ima teoriju o ubistvu, ali samozadovoljni detektiv iz Scotland Yarda hapsi nedužnog Theodorea. Holmes i Watson kreću da dokažu Theodoreovu nevinost i uspijevaju otkriti bandu koja prijeti Mary. Ubrzo otkrivaju da Small i njegovi saučesnici čekaju da uzmu ogrlicu od Mary te tako upotpune svoj plijen i da zatim pobjegnu iz zemlje te se skrivaju u cirkusu. Watson nepromišljeno vodi Mary sa sobom u istraživanje i banda je kasnije otima. Smallova banda planira pobjeći Temzom u čamcu, ali ih Holmes i Watson progone. Film dolazi do vrhunca u sceni oružanog obračuna u napuštenom skladištu.

## Razlike od romana 
U filmu Sholto i Morstan zajedno otkrivaju blago u staroj tvrđavi, a Sholto zatim ubija Morstana. Tetovirani čovjek ne pojavljuje se u romanu. Radnja knjige odvija se 1887, a radnja filma smještena je u 1930-e.

## Uloge 
* Arthur Wontner kao Sherlock Holmes
* Isla Bevan kao Mary Morstan
* Ian Hunter kao dr. Watson
* Graham Soutten kao Jonathan Small
* Miles Malleson kao Thaddeus Sholto
* Herbert Lomas kao major John Sholto
* Gilbert Davis kao det. insp. Atherly Jones
* Margaret Yarde kao gđa Smith
* Roy Emerton kao tetovirani čovjek
* Charles Farrell kao vlasnik putujućeg cirkusa
* Clare Greet kao gđa Hudson
* Moore Marriott kao Mordecai Smith
* Edgar Norfolk kao kapetan Morstan 
* Kynaston Reeves kao Bartholomew Sholto 
* Ernest Sefton kao Barrett 
* G. Burnhett kao umjetnik specijalist za tetoviranje
* Togo kao Tonga

## Bibliografija 
* Rachael Low, *Filmmaking in 1930s Britain*, "George Allen & Unwin", 1985.
* George Perry, *Forever Ealing'', "Pavilion Books", 1994.

## Vanjski linkovi 
* 
* Link za preuzimanje filma (Internet Archive)

Kategorija:Filmovi iz 1932.
Kategorija:Britanski filmovi
Kategorija:Britanski kriminalistički filmovi
Kategorija:Britanski trileri
Kategorija:Britanski crno-bijeli filmovi
Kategorija:Filmovi na engleskom jeziku
Kategorija:Filmovi s radnjom u Indiji
Kategorija:Filmovi s radnjom u Londonu
Kategorija:Filmovi o Sherlocku Holmesu